PATVIRTINTA

 Rokiškio rajono savivaldybės tarybos

 2020 m. gruodžio 23 d. sprendimu

 Nr. TS-330

 **(**Rokiškio rajono savivaldybės tarybos

 2021 m. birželio 25 d. Nr. TS - redakcija)

**OBELIŲ SOCIALINIŲ PASLAUGŲ namų nuostatAI**

**I SKYRIUS**

**BENDROSIOS NUOSTATOS**

1. Obelių socialinių paslaugų namų nuostatai (toliau – Nuostatai) reglamentuoja biudžetinės įstaigos Obelių socialinių paslaugų namų teisinę formą, savininko teises ir pareigas įgyvendinančią instituciją, buveinę, įstaigos veiklos tikslus, uždavinius, struktūrą, funkcijas, veiklos organizavimą ir valdymą, finansinę veiklą ir jos priežiūrą, dokumentų valdymą ir saugojimą, turtą, lėšų šaltinius ir jų naudojimą, finansinės veiklos kontrolę, nuostatų keitimą ir įforminimą, įstaigos reorganizavimo, likvidavimo tvarką.

2. Obelių socialinių paslaugų namai (toliau – Paslaugų namai) yra biudžetinė įstaiga, kurios paskirtis teikti socialines paslaugas atitinkančias Lietuvos Respublikos socialinių paslaugų įstatyme nustatytus reikalavimus.

3. Įstaigos oficialus pavadinimas – Obelių socialinių paslaugų namai.

4. Paslaugų namų teisinė forma – biudžetinė įstaiga.

5. Įstaigos savininkas – Rokiškio rajono savivaldybė (toliau – Savivaldybė), adresas: Respublikos g. 94, LT-42136 Rokiškis.

6. Įstaigos savininko teises ir pareigas įgyvendinančioji institucija – Rokiškio rajono savivaldybės taryba, kuri kontroliuoja Paslaugų namų veiklą, sprendžia kitus įstatymuose ir kituose teisės aktuose jos kompetencijai priskirtus klausimus.

7. Paslaugų namai yra viešasis juridinis asmuo, turintis sąskaitas banke ir anspaudą su Lietuvos Respublikos valstybės herbu bei savo pavadinimu.

8. Paslaugų namų finansiniai metai sutampa su kalendoriniais metais.

9. Paslaugų namai finansuojami iš Lietuvos Respublikos valstybės ir savivaldybių biudžetų. Įstaigai finansuoti gali būti naudojamos ir kitos teisės aktų nustatyta tvarka gautos lėšos.

10. Paslaugų namai yra paramos gavėjas, veikiantis Lietuvos Respublikos įstatymų nustatyta tvarka.

11. Paslaugų namai savo veikloje vadovaujasi Lietuvos Respublikos Konstitucija, Jungtinių Tautų vaiko teisių konvencija. Lietuvos Respublikos tarptautinėmis sutartimis, Europos Sąjungos teisės aktais, Lietuvos Respublikos civiliniu kodeksu, Lietuvos Respublikos vaiko teisių apsaugos pagrindų įstatymu, Lietuvos Respublikos biudžetinių įstaigų įstatymu, Lietuvos Respublikos vietos savivaldos įstatymu, Lietuvos Respublikos kultūros centrų įstatymu ir Respublikos Prezidento dekretais, Lietuvos Respublikos Vyriausybės nutarimais, Kultūros ministerijos teisės aktais, rajono savivaldybės tarybos sprendimais, Lietuvos Respublikos socialinių paslaugų įstatymu, Obelių socialinių paslaugų namų nuostatais ir kitais Paslaugų namų veiklą reglamentuojančiais teisės aktais.

12. Įstaigos veikla yra neterminuota.

**II SKYRIUS**

**paslaugų namų veiklos tikslai IR FUNKCIJOS**

13. Paslaugų namų veiklos tikslai:

13.1. teikti ilgalaikę (trumpalaikę) socialinę globą (rūpybą) be tėvų globos (rūpybos) likusiems vaikams, užtikrinti globojamam (rūpinamam) ir laikinai bendruomeniniuose vaikų namuose apgyvendintam vaikui (toliau – vaikui ) globos ( rūpybos), ugdymo, socialines paslaugas, sudaryti kitas jam tinkamas sąlygas ir palaikyti aplinką, kurioje jis galėtų saugiai augti, vystytis ir tobulėti, bei parengti jį savarankiškam gyvenimui;

13.2. teikti socialinę pagalbą į krizinę situaciją patekusiems asmenims, šeimoms;

13.3. teikti dienos trumpalaikės priežiūros paslaugas vaikams, įskaitant ir neįgalius vaikus;

13.4. vykdyti Globos centro veiklą;

13.5. vykdyti kultūrinę - meninę veiklą;

13.6. puoselėti ir įgyvendinti regiono etninę kultūrą, mėgėjų, profesionalųjį ir kino meną, kitas meno rūšis ir formas, kurti menines programas, plėtoti švietėjišką (edukacinę), pramoginę veiklą, tenkinti bendruomenės kultūrinius poreikius.

14. Paslaugų namų veiklos rūšys pagal Ekonominės veiklos rūšių klasifikatorius ( EVRK) :

14.1. kitų maitinimo paslaugų teikimas, 56.29;

14.2. kita žmonių sveikatos priežiūros veikla, 86.90;

14.3. kita stacionarinė globos veikla, 87.90;

14.4. vaikų dienos priežiūros veikla, 88.91;

14.5. kita, niekus kitur nepriskirta, nesusijusi su apgyvendinimu socialinio darbo veikla, 88.99;,

14.6. nuosavo arba nuomojamo nekilnojamo turto nuoma ir eksploatavimas 68.20;

14.7. vaikų poilsio stovyklų veikla (55.20.20);

14.8. kita leidyba (58.19);

14.9. kino filmų rodymas (59.14);

14.10. posėdžių ir verslo renginių organizavimas (82.30);

14.11. kultūrinis švietimas (85.52);

14.12. kūrybinė, meninė ir pramogų organizavimo veikla (90);

14.13. kita pramogų ir poilsio organizavimo veikla (93.29);

14.14. kitų, niekur kitur nepriskirtų narystės organizacijų veikla (94.99).

15. Paslaugų namai, siekdami įgyvendinti jiems nustatytus veiklos tikslus, vykdo šias funkcijas:

15.1. teikia socialinę globą vaikams iki 18 metų, o jeigu vaikas mokosi pagal bendrojo lavinimo, formaliojo profesinio mokymo programą ar aukštojo mokslo studijų programą, – iki 21 metų;

15.2. vykdo globėjo (rūpintojo), turto administratoriaus pareigas, atstovauja vaiko interesams valstybės ir savivaldybių institucijose bei įstaigose, nevyriausybinėse organizacijose, gina jo asmenines, turtines teises ir teisėtus interesus, administruoja vaiko turtą, tvarko iš jo turto gaunamų pajamų ir išlaidų apskaitą;

15.3. suteikia vaikui gyvenamąjį plotą, užtikrina saugią, gerai sutvarkytą, jo poreikiams pritaikytą aplinką, aprūpina reikalingu inventoriumi, sudaro artimas šeimos aplinkai gyvenimo sąlygas, atitinkančias jo amžių, sveikatą ir brandą;

15.4. organizuoja ir teikia vaikui socialines, sveikatos priežiūros, ugdymo ir specialiosios pedagoginės pagalbos paslaugas, atsižvelgdami į specialiuosius vaiko poreikius;

15.5. pagal individualius socialinės globos planus teikia vaikui socialinės globos paslaugas, atitinkančias jo savarankiškumo lygį ir individualius poreikius;

15.6. organizuoja vaiko kasdienių gyvenimo įgūdžių ugdymą, darbinę veiklą, laisvalaikį ir užimtumą taip, kad jis būtų palaikomas, skatinamas būti savarankiškas, rūpinasi vaiko dvasiniu ir fiziniu ugdymu, skatina fizinę, psichinę ir socialinę brandą, ugdo pilietiškumą, šeiminius, socialinius, doros, sveikos gyvensenos ir higienos įgūdžius;

 15.7. sudaro sąlygas vaiko saviraiškai, parinkdami jo poreikius ir pomėgius atitinkančias ugdymo ir švietimo įstaigas, vaiko poreikius atitinkančias ugdymo programas bendrojo lavinimo mokyklose ir neformaliojo ugdymo programas neformaliojo ugdymo įstaigose;

15.8. vykdo vaikų socialinę priežiūrą;

15.9. organizuoja budinčių globotojų, globėjų, nesusijusių giminystės ryšiais, globėjų giminaičių*,* įtėvių paiešką;

15.10. konsultuoja asmenis, pageidaujančius globoti (rūpinti) vaikus, įvaikinti ar tapti budinčiais globotojais, asmenis, siekiančius steigti šeimynas ir (ar) tapti šeimynos dalyviais;

 15.11. vykdo budinčių globotojų, globėjų, nesusijusių giminystės ryšiais, globėjų giminaičių, įtėvių, šeimynų dalyvių pasirengimo globoti (rūpinti), prižiūrėti vaikus, įvaikinti bei bendruomeninių vaikų globos namų darbuotojų pasirengimo dirbti šiose įstaigose mokymus pagal Globėjų (rūpintojų), budinčių globotojų, įtėvių, bendruomeninių vaikų globos namų darbuotojų mokymo ir konsultavimo programą, patvirtintą Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos direktoriaus 2018 m. birželio 1 d. įsakymu Nr. BV-66 „Dėl Globėjų (rūpintojų), budinčių globotojų, įtėvių, bendruomeninių vaikų globos namų darbuotojų mokymo ir konsultavimo programos patvirtinimo“ (toliau – GIMK programa);

15.12. vertina budinčių globotojų, globėjų, nesusijusių giminystės ryšiais, globėjų giminaičių, įtėvių pasirengimą globoti (rūpinti), prižiūrėti vaikus, įvaikinti pagal GIMK programą ir teikia išvados dėl jų tinkamumo globoti (rūpinti), prižiūrėti vaikus kopiją VVTAĮT įgaliotam teritoriniam skyriui. Taip pat teikia informaciją apie budinčių globotojų, globėjų, nesusijusių giminystės ryšiais, globėjų giminaičių tinkamumą globoti (rūpinti), prižiūrėti vaikus savivaldybės administracijai, nurodydamas budinčio globotojo, globėjo, nesusijusio giminystės ryšiais, globėjo giminaičio vardą, pavardę, gyvenamosios vietos adresą ir kontaktinius duomenis;

15.13. informuoja savivaldybės administraciją ir VVTAĮT įgaliotą teritorinį skyrių apie bendradarbiavimo ir paslaugų teikimo sutarčių su budinčiais globotojais sudarymą, nutraukimą;

15.14. nagrinėja ir vertina fizinio asmens, norinčio steigti šeimyną arba tapti šeimynos dalyviu, pasirengimą steigti šeimyną Šeimynų nuostatų, patvirtintų Lietuvos Respublikos socialinės apsaugos ir darbo ministro 2010 m. birželio 28 d. įsakymu Nr. A1-294 „Dėl Šeimynų nuostatų patvirtinimo“, nustatyta tvarka;

15.15. parenka vaikui budintį globotoją, globėją, nesusijusį giminystės ryšiais, globėją giminaitį pagal GIMK programą ir teikia jo kandidatūrą savivaldybės administracijai, jei vaikui nustatyta laikinoji globa. Teikia globėjo (rūpintojo), nesusijusio giminystės ryšiais, globėjo giminaičio kandidatūrą VVTAĮT įgaliotam teritoriniam skyriui pagal GIMK programą, jei vaikui, kuriam anksčiau buvo nustatyta laikinoji globa (rūpyba) globos centre, nustatyta nuolatinė globa;

15.16. ne rečiau kaip 1 kartą per tris mėnesius informuoja VVTAĮT įgaliotą teritorinį skyrių apie asmenis, pasirengusius globoti (rūpinti) vaikus;

15.17. vykdo tęstinius periodinius budinčių globotojų, globėjų, nesusijusių giminystės ryšiais, globėjų giminaičių, įtėvių, šeimynų dalyvių, bendruomeninių vaikų globos namų darbuotojų mokymus pagal GIMK programą;

15.18. teikia rekomendacijas pagal GIMK programą VVTAĮT įgaliotam teritoriniam skyriui, vadovaudamasis Socialinės globos įstaigoje ar šeimynoje globojamo (rūpinamo) vaiko išleidimo laikinai svečiuotis tvarkos aprašu, patvirtintu Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos direktoriaus 2018 m. rugsėjo 11 d. įsakymu Nr. BV-148 „Dėl Socialinės globos įstaigoje ar šeimynoje globojamo (rūpinamo) vaiko išleidimo laikinai svečiuotis tvarkos aprašo patvirtinimo“;

15.19. dalyvauja vaiko laikinosios globos (rūpybos) peržiūrose, vadovaudamasis Vaiko laikinosios globos (rūpybos) nuostatais, ir atvejo nagrinėjimo posėdžiuose, vadovaudamasis Atvejo vadybos tvarkos aprašu, patvirtintu Lietuvos Respublikos socialinės apsaugos ir darbo ministro 2018 m. kovo 29 d. įsakymu Nr. A1-141 „Dėl Atvejo vadybos tvarkos aprašo patvirtinimo“ (toliau – Atvejo vadybos tvarkos aprašas). VVTAĮT įgalioto teritorinio skyriaus prašymu dalyvauja vaiko nuolatinės globos (rūpybos) peržiūrose tais atvejais, kai globos centras teikia paslaugas globėjams, nesusijusiems giminystės ryšiais, globėjams giminaičiams ar jų globojamiems (rūpinamiems) vaikams, kuriems nustatyta nuolatinė globa (rūpyba);

15.20. koordinuoja pagalbos teikimą vaikams, prižiūrimiems budinčių globotojų, bei budintiems globotojams ir teikia ar organizuoja šiems vaikams ir budintiems globotojams reikiamą pagalbą (socialinę, psichosocialinę, konsultacinę, teisinę ir kt.);

15.21. koordinuoja pagalbos teikimą vaikams, globojamiems (rūpinamiems) globėjų, nesusijusių giminystės ryšiais, globėjų giminaičių, šeimynų, bei globėjams, nesusijusiems giminystės ryšiais, globėjams giminaičiams, šeimynų dalyviams ir teikia jiems psichosocialinę, konsultacinę ar kitą pagalbą. Šios paslaugos gali būti teikiamos ir įtėviams jų pačių prašymu;

15.22. teikia budintiems globotojams, globėjams, nesusijusiems giminystės ryšiais, globėjams giminaičiams intensyvią pagalbą. Įtėviams, šeimynų dalyviams, bendruomeninių vaikų globos namų darbuotojams ši pagalba teikiama jų prašymu;

15.23. organizuoja ir (ar) teikia laikino atokvėpio paslaugas budintiems globotojams, esant poreikiui bei galimybėms – ir globėjams, nesusijusiems giminystės ryšiais, globėjams giminaičiams, šeimynos dalyviams;

15.24. įgyvendina vaiko, kurį prižiūri budintis globotojas, globėjo (rūpintojo) ir vaiko atstovo pagal įstatymą teises bei pareigas. Globos centras gali suteikti įgaliojimus budinčiam globotojui atstovauti vaikui sveikatos priežiūros, socialinių paslaugų, švietimo ar kitose įstaigose, institucijose bei organizacijose;

15.25. kiekvieną mėnesį moka budinčiam globotojui pinigines lėšas vaikui išlaikyti ir atlygį už vaiko priežiūrą (toliau – atlygis budinčiam globotojui);

15.26. vertina budinčio globotojo, globėjo, nesusijusio giminystės ryšiais, globėjo giminaičio vykdomos veiklos kokybę;

15.27. bendradarbiauja su savivaldybės administracija (tarpinstitucinio bendradarbiavimo koordinatoriumi ir kitais specialistais), VVTAĮT ir jos įgaliotu teritoriniu skyriumi, kitomis socialinių paslaugų, švietimo, sveikatos priežiūros įstaigomis, teisėsaugos institucijomis, nevyriausybinėmis organizacijomis;

15.28. bendradarbiauja su socialiniais darbuotojais, dirbančiais su šeimomis, atvejo vadybininkais;

15.29. pagal poreikį bendradarbiauja su vaiko (jei tai neprieštarauja jo interesams) biologiniais tėvais, paruošia vaiką susitikimams su jais, dalyvauja vaiką grąžinant biologiniams tėvams. Globos centras sudaro tinkamas sąlygas vaiko biologinei šeimai ir vaikui susitikti globos centre ar kitoje sutartoje vietoje, jei tai neprieštarauja vaiko interesams;

15.30. dalijasi gerąja patirtimi su kitomis socialinių paslaugų įstaigomis, šeimynomis, taip pat bendruomeninių vaikų globos namų darbuotojais;

15.31. renka, analizuoja duomenis apie budinčius globotojus, globėjus, nesusijusius giminystės ryšiais, globėjus giminaičius, įtėvius ir keičiasi informacija su savivaldybės administracija, socialinių paslaugų įstaigomis, VVTAĮT įgaliotu teritoriniu skyriumi;

15.32. organizuoja profesinės kompetencijos tobulinimą ir supervizijas globos centro specialistams, budintiems globotojams, prireikus – ir globėjams, nesusijusiems giminystės ryšiais;

15.33. organizuoja ar inicijuoja globėjų giminaičių, įtėvių, budinčių globotojų, globėjų, nesusijusių giminystės ryšiais, šeimynų dalyvių savitarpio pagalbos grupes;

15.34. viešina savo veiklą vaiko globos (rūpybos), priežiūros, įvaikinimo srityse ir įvaikinimo, globos (rūpybos) šeimoje galimybes;

15.35. viešai skelbia informaciją apie planuojamus vykdyti mokymus pagal GIMK programą;

15.36. atlieka kitas funkcijas, susijusias su pagalba vaikams, įvaikiams, globėjams giminaičiams, įtėviams, budintiems globotojams, globėjams, nesusijusiems giminystės ryšiais, šeimynų dalyviams.

 15.37. bendradarbiauja su Socialinės apsaugos ir darbo ministerija, Socialinių paslaugų priežiūros departamentu prie Socialinės apsaugos ir darbo ministerijos, Rokiškio rajono savivaldybės administracijos Socialinės paramos ir sveikatos skyriumi, Rokiškio socialinės paramos centru, Valstybės vaiko teisių apsaugos ir įvaikinimo tarnyba prie Socialinės apsaugos ir darbo ministerijos bei kitomis institucijomis, įstaigomis ir organizacijomis, spręsdami socialinės globos organizavimo ir teikimo, globėjų (rūpintojų) paieškos ir įvaikinimo klausimus;

15.38. bendradarbiauja su vaiko tėvais bei kitais jo artimaisiais giminaičiais, siekdami atkurti ar palaikyti tarpusavio ryšius, sudarančius prielaidas vaikui grįžti į tėvų šeimą;

15.39. bendradarbiauja su vaikų ugdymo ir švietimo įstaigomis vaiko mokymo (-si) klausimais;

15.40. tvarko vaikų apskaitą, asmens bylas;

15.41. patikėjimo teise valdo, naudoja savivaldybės turtą ir juo disponuoja;

15.42. vykdo organizacinę, ūkinę ir finansinę globos namų veiklą;

15.43. užtikrina valstybės ar savivaldybės biudžeto ir kitų lėšų efektyvų naudojimą pagal paskirtį, materialinių vertybių apskaitą;

15.44. nustatyta tvarka rengia ir teikia statistines ataskaitas;

15.45. teikia tarybai socialinių paslaugų apmokėjimo tvarką ir kainas;

15.46. vykdo kitas teisės aktų nustatytas funkcijas;

15.47. organizuoja valstybines, kalendorines šventes, jubiliejinių datų minėjimus, laisvalaikio (poilsio, pramoginius, edukacinius bei kitus) renginius, mėgėjų ir profesionalaus meno kolektyvų sklaidą, studijų, klubų, būrelių ir kitą kultūrinę, meninę, pilietinę, edukacinę, konferencinę veiklą;

15.48. rūpinasi klubų, studijų, būrelių, mėgėjų ir kitų meno kolektyvų parengimu ir dalyvavimu dainų šventėse, vietiniuose, rajoniniuose, regioniniuose, respublikiniuose ir tarptautiniuose renginiuose;

15.49. reprezentuoja meno mėgėjų ir kitą kultūrinę, meninę veiklą;

15.50. vykdo mėgėjų ir profesionalaus meno kūrybos įgyvendinimą ir sklaidą;

15.51. organizuoja įvairias parodas, plenerus ir kitus meninius projektus;

15.52. organizuoja etninę kultūrą, mėgėjų ir profesionalų meną populiarinančius renginius;

15.53. vykdo ugdymo ir edukacines programas, veiklą, įvairaus amžiaus žmonių grupių (vaikų, moksleivių, jaunimo, senyvo amžiaus ir kitų) estetiniam, meniniam, kūrybiniam, sociokultūriniam poreikiui tenkinti ir užimtumui įgyvendinti;

15.54. įgyvendina įvairių kultūros ir meno rūšių ir formų programas, projektus, veiklą;

15.55. bendradarbiauja su rajono, regiono, šalies ir užsienio meno, mokslo, kultūros įstaigomis (bibliotekomis, muziejais ir pan.), religijos, švietimo ir kitomis institucijomis, organizacijomis;

15.56. kaupia ir analizuoja informaciją apie Kultūros kolektyvų veiklą, mėgėjų ir profesionalų meną (vaizdajuostės, nuotraukos ir kt.), renginius, kuriuos įgyvendina ir organizuoja įstaiga;

15.57. Savivaldybės tarybos nustatyta tvarka teikia mokamas ir neatlygintinas kultūros paslaugas.

**III SKYRIUS**

**PASLAUGŲ namų TEISĖS IR PAREIGOS**

16. Paslaugų namai, vykdydami savo funkcijas, turi teisę:

16.1. gauti iš valstybės ir savivaldybių institucijų ir įstaigų, kitų juridinių ir fizinių asmenų informaciją, duomenis ir pasiūlymus Paslaugų namų kompetencijai priskirtais klausimais;

16.2. pasitelkti kitų įstaigų (jų vadovų sutikimu) atstovus, specialistus ir sudaryti komisijas (darbo grupes) Paslaugų namų kompetencijai priskirtiems klausimams spręsti;

16.3. pagal kompetenciją sudaryti sutartis ir susitarimus;

16.4. Lietuvos Respublikos labdaros ir paramos įstatymo nustatyta tvarka gauti paramą Paslaugų namų veiklos tikslams įgyvendinti;

16.5. naudotis kitomis įstatymų ir kitų teisės aktų suteiktomis teisėmis.

17. Paslaugų namų pareigos:

17.1. teikti steigėjui, valstybės ir Rokiškio rajono savivaldybės socialinę ir kultūros politiką įgyvendinančiai institucijai ir kitoms įstatymų numatytoms institucijoms savo veiklos planus ir ataskaitas;

17.2. garantuoti įstaigos finansinių ir statistinių ataskaitų teisingumą;

17.3. vykdyti valstybės ir Rokiškio rajono savivaldybės socialinę ir kultūros politiką įgyvendinančios institucijos pavedimus, atitinkančius Paslaugų namų veiklos pobūdį.

**IV SKYRIUS**

**PASLAUGŲ namų VEIKLOS ORGANIZAVIMAS**

18. Paslaugų namų veikla organizuojama vadovaujantis rajono savivaldybės tarybos patvirtintais metiniais veiklos planais, parengtais pagal Strateginio planavimo metodiką, patvirtintą Lietuvos Respublikos Vyriausybės 2002 m. birželio 6 d. nutarimu Nr. 827 „Dėl Strateginio planavimo metodikos patvirtinimo“, ir skelbiamais Paslaugų namų interneto svetainėje. Metinių veiklos planų vykdymą vertina savivaldybės administracijos Centralizuota vidaus audito tarnyba.

19. Paslaugų namų didžiausią leistiną darbuotojų skaičių tvirtina savivaldybės taryba.

20. Paslaugų namams vadovauja direktorius, kurį konkurso būdu priima į pareigas ir atleidžia iš jų savivaldybės meras. Paslaugų namų direktorius yra tiesiogiai pavaldus merui, atskaitingas savivaldybės tarybai ir savivaldybės merui.

21. Paslaugų namų direktorius:

21.1. leidžia įsakymus, organizuoja ir kontroliuoja jų vykdymą;

21.2. organizuoja Paslaugų namų darbą, kad būtų įgyvendinami Paslaugų namų veiklos tikslai ir vykdomos nustatytos funkcijos;

21.3. užtikrina, kad būtų laikomasi įstatymų, Nuostatų ir kitų teisės aktų;

21.4. atsako už Paslaugų namų veiklos tikslų įgyvendinimą bei funkcijų vykdymą;

21.5. pagal kompetenciją sudaro sutartis bei susitarimus ir užtikrina jų vykdymą;

21.6. tvirtina:

21.6.1. Paslaugų namų struktūrą, darbuotojų pareigybių sąrašą, neviršydamas nustatyto didžiausio leistino darbuotojų skaičiaus, tarnybinių atlyginimų koeficientus, neviršydamas darbo užmokesčiui nustatytų lėšų;

21.6.2. Paslaugų namų darbo tvarkos taisykles, Paslaugų namų administracijos padalinių nuostatus, pareigybių aprašymus, Paslaugų namų vidaus tvarkos taisykles;

21.7. priima į darbą ir atleidžia iš jo Paslaugų namų darbuotojus;

20.8. skatina Paslaugų namų darbuotojus, skiria jiems drausmines nuobaudas, vykdo kitas personalo valdymo funkcijas;

21.9. disponuoja Paslaugų namams skirtomis lėšomis;

21.10. atstovauja Paslaugų namams valstybės ir savivaldybių institucijose ir įstaigose, taip pat bendradarbiauja su kitais šalies ar užsienio fiziniais ir juridiniais asmenimis;

21.11. užtikrina, kad būtų racionaliai ir taupiai naudojamos lėšos ir turtas, sukurta, veiktų ir būtų tobulinama veiksminga Paslaugų namų vidaus kontrolės sistema;

21.12. atsako už ataskaitų rinkinių pagal Lietuvos Respublikos viešojo sektoriaus atskaitomybės įstatymo ir kitų teisės aktų reikalavimus rengimą bei pateikimą nustatytu laiku;

21.13.teikia ataskaitas ir kitą informaciją savivaldybės tarybai, savivaldybės merui, savivaldybės administracijos direktoriui, savivaldybės administracijos Socialinės paramos ir sveikatos skyriui, kitiems savivaldybės administracijos padaliniams pagal kompetenciją;

21.14. vykdo kitas įstatymų ir kitų teisės aktų jam nustatytas funkcijas.

22. Paslaugų namų direktoriaus laikinai nesant (ligos, atostogų, komandiruotės ir kitais atvejais), jo funkcijas vykdo Paslaugų namų direktoriaus pavaduotojas.

23. Paslaugų namų administracija turi krizių centro padalinį, bendruomeninį vaikų globos namų padalinį, vaikų dienos centro padalinį, Globos centro padalinį, Kultūros padalinį, Savivaldybės tarybos pritarimu gali turėti kitus padalinius.

24. Paslaugų namų administracijos padalinių veikla reguliuojama Paslaugų namų direktoriaus tvirtinamomis Paslaugų namų darbo tvarkos taisyklėmis, Paslaugų namų administracijos padalinių nuostatais, darbuotojų pareigybių aprašymais. Paslaugų namų administracijos padalinių veiklos tvarką tvirtina Paslaugų namų direktorius, suderinęs su steigėju.

**V. SKYRIUS**

 **ĮSTAIGOS TURTAS, LĖŠOS, JŲ PANAUDOJIMO TVARKA, FINANSINĖS VEIKLOS KONTROLĖ**

25. Įstaiga patikėjimo teise perduotą Rokiškio rajono savivaldybės turtą valdo, naudoja ir disponuoja juo pagal įstatymus Rokiškio rajono savivaldybės tarybos sprendimų nustatyta tvarka.

26. Įstaigos lėšos:

26.1. valstybės biudžeto lėšos;

26.2. savivaldybės biudžeto lėšos;

26.3. pajamos už teikiamas paslaugas;

26.4. fondų, programų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

26.5. kitos teisėtu būdu įgytos lėšos.

27. Lėšos naudojamos teisės aktų nustatyta tvarka.

28. Įstaigos buhalterinę apskaitą organizuoja ir finansinę atsiskaitomybę tvarko teisės aktų nustatyta tvarka.

29. Įstaigos finansinė veikla kontroliuojama teisės aktų nustatyta tvarka.

**VI. SKYRIUS**

**PASLAUGŲ namų Vidaus administravimo KONTROLĖ**

30. Paslaugų namų veiklos ir išorės finansinį auditą atlieka savivaldybės Kontrolės ir audito tarnyba (savivaldybės kontrolierius). Paslaugų namų vidaus auditą atlieka savivaldybės administracijos Centralizuota vidaus audito tarnyba.

31. Paslaugų namų veiklą koordinuoja savivaldybės administracijos Socialinės paramos ir sveikatos skyrius

32. Paslaugų namų metinio veiklos plano įgyvendinimo kontrolę vykdo Paslaugų namų direktorius.

**VII. SKYRIUS**

**BAIGIAMOSIOS NUOSTATOS**

33. Paslaugų namai turi interneto svetainę, atitinkančią teisės aktų nustatytus reikalavimus. Joje skelbiama informacija visuomenei apie įstaigos veiklą.

34. Pranešimus, kuriuos remiantis Nuostatais ar Lietuvos Respublikos teisės aktais reikia paskelbti viešai, Paslaugų namai skelbia Paslaugų namų interneto svetainėje. Teisės aktų nustatytais atvejais vieši pranešimai skelbiami ir kitose visuomenės informavimo priemonėse.

35. Paslaugų namų nuostatai keičiami ir papildomi įstaigos savininko ar įstaigos direktoriaus iniciatyva. Nuostatai keičiami Lietuvos Respublikos biudžetinių įstaigų įstatymo nustatyta tvarka. Paslaugų namų nuostatus, jų pakeitimus tvirtina Rokiškio rajono savivaldybės taryba.

36. Paslaugų namai reorganizuojami, likviduojami ir pertvarkomi savivaldybės tarybos sprendimų nustatyta tvarka.

37. Klausimai, neaptarti Nuostatuose, sprendžiami vadovaujantis įstatymai, Lietuvos Respublikos Vyriausybės ir kitais teisės aktais.

\_\_\_\_\_\_\_\_\_\_\_\_\_\_\_\_\_